# על כנפי הדמיון

במהלך השואה חיו יהודים רבים בגטאות בתנאים קשים של רעב, צפיפות ומחלות, ובכל זאת, המשיכו הילדים בגטו לכתוב שירים, לצייר ציורים ולחלום על ימים אחרים, טובים יותר.

**תצלום פתיחה**

הפרפר, אווה (חוה) לובובה, גטו טרזינשטאט, צ'כוסלובקיה. מתוך "אין פרפרים פה", הוצאת מורשת וספריית הפועלים, מהדורה ראשונה 1966, מהדורה שלישית 1996.

## מדור עדות כתובה

כמו ציפור בכלוב / אלמונית מגטו לודז'

**7 במרס 1942**

**"...היום יפה. כשהשמש זורחת קל יותר על הנשמה. אדם מתגעגע לחיים אחרים. כשרואים את הגדר שמפרידה אותנו משאר העולם הנפש משתוקקת לחופש כמו ציפור בכלוב. העיניים מתמלאות דמעות. כמה אני מקנאה בציפורים. הלב מתפקע מגעגועים. אני נזכרת בשנים עברו. האם אחיה בזמנים טובים יותר? מי יודע? האם אהיה עם ההורים והחברים? מי יודע? האם אוכל לחם וחיטה לשובע? בינתיים הרעב נורא. אין עוד מה לבשל."**

מתוך "מסביבנו חומות: ערכה לימודית בנושא הגטאות", חוברת מספר 2 – בידוד וניתוק, כתיבה ועריכה: נעמה גליל והדס שטויאר, בית הספר המרכזי להוראת השואה ביד ושם, ללא שנת הוצאה. יומנה של אלמונית מגטו לודז', ארכיון יד ושם

לפניכם קטע מתוך יומן שנכתב עלידי נערה אלמונית מגטו לודז'.

למה היא מתגעגעת?

מׅתחו קו בין הדברים שאליהם מתגעגעת הנערה האלמונית לבין המשפטים מן היומן המבטאים אותם.

|  |  |
| --- | --- |
| **למה מתגעגעת הנערה?** | **משפט מתוך היומן** |
| לחייה הקודמים | "אני נזכרת בשנים עברו." |
| לחופש | " הנפש משתוקקת לחופש ... כמה אני מקנאה בציפורים." |
| למשפחה ולחברים | " האם אהיה עם ההורים והחברים?" |
| לאוכל בשפע | " האם אוכל לחם וחיטה לשובע? בינתיים הרעב נורא. אין עוד מה לבשל." |

<פירושי מילים>

אלמונית – מישהי ששמה אינו ידוע

משתוקקת – רוצה מאוד

מתפקע - מתפוצץ

**מדור תמונה**

[1]

**<כותרת> בול על שם פיטר גינץ**

בשנת 2005, 60 שנה לאחר סיום המלחמה, יצא בצ'כיה בול על שם פטר גינז ובו מופיע אחד מציוריו הנקרא "נוף ירח".

מי היה פטר גינז?

**תמונה – פטר גינץ**

תצלום של פיטר גינץ מתוך ארכיון התצלומים של יד ושם: 6352/1 YAD צולם בפראג, צ'כוסלובקיה, 1939

פיטר גינץ היה נער יהודי מצ'כוסלובקיה. הוא נולד בשנת 1928. פיטר היה נער מוכשר מאוד וחלם על מסעות באוקינוסים ובחלל. כאשר היה בן 13 הוא נשלח עם משפחתו לגטו טרזינשטאט. בגטו המשיך לצייר, כתב יומן ואף ערך עיתון ילדים שנקרא "וֶדֶם". פטר לא שרד את השואה.

התבוננו בתמונה שלפניכם. זהו ציור שצייר פטר גינץ כשהיה כלוא בגטו טרזינשטאט. הציור מתאר את מראהו של כדור הארץ למתבונן מן הירח. נוף הירח הניבט מציורו של פטר מעיד גם על שאיפתו להגיע למקום שכזה, על חלום להיות חוקר או מדען. בשנת 2003 נספה האסטרונאוט הישראלי אילן רמון יחד עם כל צוות מעבורת החלל ''קולומביה''. בין חפציו של רמון נמצא העתק הציור "נוף ירח" של פטר, שאותו לקח איתו למסע בחלל.

**נוף ירח / פיטר גינץ**

## מדור שיר

אברהם קופולביץ' נולד בעיר לודז' שבפולין בשנת 1930. בתקופת המלחמה הוא היה נער בן 12 בגטו לודז'. אברהם השאיר אחריו מחברת שירים וציורים. את השיר שלפניכם כתב אברהם בתנאים קשים של מגורים בגטו – רעב, צפיפות וקור. עם זאת, השיר מתאר מציאות אחרת לחלוטין. בשיר יש פעלים רבים שמביעים את רצונו הרב של אברהם לצאת מן הגטו ולנוע בעולם. סמנו את הפעלים **.**
"כשאגדל ואהיה בן עשרים,
אצא לראות את עולמנו המקסים.
אתיישב בתוך ציפור עם מנוע,
אתרומם ואמריא אל החלל, גבוה.

אעוף, אשוט ואתנשא מעל עולם רחוק יפה.
אחלוף מעל נהרות וימים,
אל השמיים אתרומם ואפרח,
עננה אחות לי והרוח אח."

מתוך: קופולביץ' אברמק, **משל עצמי – שירים של נער מגטו לודז'**, יד ושם, ירושלים 1995, עמ' 46-45.

. לחצו על הפעלים.

לאחר קריאת השיר ענו על השאלות הבאות:

* מדוע אברהם רוצה לרחף מעל העולם דווקא במטוס ולא, למשל, לטייל ברגל או לנסוע במכונית?
* מה לדעתכם היה תפקידו של הדמיון בהישרדות בגטו?

האזינו לשיר - <https://youtu.be/HAPMOOUuLw0>